ועדת הכספים, כנסת 19, פרוטוקול מספר 442, 2014-11-10 12:30

ניסן סלומינסקי: רבותיי, אנחנו פותחים את ישיבת הוועדה.

יעקב ליצמן: השופטת פריש לא באה?

ניסן סלומינסקי: לא, היא לא באה היום.

ניסן סלומינסקי: רבותיי, בשבוע שעבר קיימנו דיון ממצה בנושא של סעיף 46, ולבקשתו של חבר הכנסת ליצמן לא קיימנו הצבעה, כי הוא אמר, בצדק, שתנסחו בכתב את כל מה שסיכמנו, והיום רק נצביע על זה.

ניסן סלומינסקי: אז הנה, נמצא לפנינו הסיכום, וזה באמת נוסח הדברים שנאמרו.

ניסן סלומינסקי: הייעוץ המשפטי, שגית, בבקשה.

ניסן סלומינסקי: זה מה שדובר עליו בפעם הקודמת?

<שגית אפיק: זה מחולק לשני חלקים.

<שגית אפיק: החלק הראשון זה הרקע שמוביל לנוהל שנעשה בוועדה.

<שגית אפיק: הרקע מתאר את המלצות ועדת השופטת פריש, שלא כולן מאומצות בנוהל, לאור ישיבת הוועדה הקודמת.

<שגית אפיק: ברקע יש תיאור גם של הוועדה הפנימית שיש ברשות המסים, ועדה פנימית שבימים אלה הצטרפו אליה שני נציגי ציבור, והיא תשמש כוועדה מייעצת למנהל רשות המסים, מנהל מחלקת מלכ"רים.

<שגית אפיק: ולכן בסעיף 4 כתוב "לאחר אישורה של הוועדה הפנימית", אבל למעשה מדובר בהתייעצות עם הוועדה הפנימית, וזה גם מה שייכנס לנוהל שייכנס לפרוטוקול.

<שגית אפיק: בחלק ב', בעמוד 2, מתואר הנוהל החדש.

<שגית אפיק: לפי הנוהל, כפי שאפשר לראות בפסקה 11, רשות המסים תוציא חוזר שיקבע את ההליך בתוך רשות המסים.

<שגית אפיק: החוזר הזה יובא לעיונה של ועדת הכספים, ואפשר יהיה לעבור עליו.

<שגית אפיק: בסעיף 12 יש תיאור של ההתייעצות בוועדה הפנימית, שכפי שאמרנו, מורכבת גם מנציגי ציבור.

<שגית אפיק: סעיף 13 מדבר על לוחות הזמנים ברשות המסים.

<שגית אפיק: עד היום לא היו לוחות זמנים, ומעכשיו, עד 12 חודשים ארז יסיים ההליך.

יעקב ליצמן: זה לא הרבה זמן?

ניסן סלומינסקי: זה עד.

<שגית אפיק: זה עד.

<שגית אפיק: הוא ישתדל לעשות את זה מהר יותר.

ניסן סלומינסקי: וכפי שסוכם, אתה לא צובר הרבה - - -

<שגית אפיק: אתה כל הזמן מביא קצת.

<ארז אורעד: אנחנו עושים את זה בצורת פיפ"ו – first in first out, נכנס ראשון יוצא ראשון.

<ארז אורעד: אני מאוד מקווה שהקיצור הזה באמת יהיה רבע מהזמן שנהוג עד עכשיו; עד עכשיו היה נהוג ארבע שנים.

<ארז אורעד: אני שמתי את עצמי בסד זמנים, גם על מנת להתייעל.

<שגית אפיק: אבל היושב-ראש גם מבקש ממך שלא תצבור הרבה עמותות.

ניסן סלומינסקי: ארז, גם ביקשתי שלא תצבור אצלך הרבה.

ניסן סלומינסקי: יש לך עשר עמותות?

ניסן סלומינסקי: תעביר.

ניסן סלומינסקי: עוד עשר?

ניסן סלומינסקי: תעביר.

ניסן סלומינסקי: אל תצבור.

<ארז אורעד: כל פעם שאנחנו מקיימים דיון, בתום הדיון יוצאת הרשימה.

ניסן סלומינסקי: מאה אחוז, בסדר.

יעקב ליצמן: מה שחל כאן על 46 חל גם על 61?

<שגית אפיק: כן, כן, גם על 61.

<ארז אורעד: גם בהמלצות ועדת השופטת פריש כל מה שיחול על 46 חל על 61.

יעקב ליצמן: בסדר, זה לפרוטוקול.

<שגית אפיק: מיד עם סיום ההליך מועברת הרשימה.

<שגית אפיק: כפי שאמר היושב-ראש, זו כבר לא תהיה רשימה של מאות עמותות, אלא רשימות קטנות.

<שגית אפיק: ברגע שמסתיים ההליך ברשות המסים, זה עובר לוועדה.

<שגית אפיק: עם הגעת הבקשות לוועדה, יושב-ראש הוועדה יפיץ באמצעות מזכירות הוועדה את הבקשות המאושרות, לכל חברי הוועדה.

<שגית אפיק: חברי הוועדה יהיו רשאים לשאול במשך חמישה ימים שאלות בכתב ביחס לרשימה שהופצה להם, ומנהל מחלקת מלכ"רים, ארז, יעביר את התשובות באמצעות מזכירות ועדת הכספים לחברי הכנסת השואלים, גם כן עד חמישה ימים ממועד קבלת השאלות אצלו.

<שגית אפיק: כל זה צריך להתרחש לפני הדיון בוועדה.

<ארז אורעד: למעט מקרים חריגים שבהם צריך להעמיק ולבחון, או ימי עבודה שאנחנו לא נמצאים.

<טמיר כהן: כן, אני רוצה לחזק את הדברים, כי יש תקופות שהכנסת סגורה, למשל חופשה מרוכזת ועוד חריגים בודדים.

ניסן סלומינסקי: כן, בוודאי.

<ארז אורעד: השאיפה היא להתכנס לחמישה ימים.

יעקב ליצמן: הכנסת לא סגורה אף פעם.

<טמיר כהן: גם בחופשה מרוכזת?

יעקב ליצמן: אני יודע שבחופשה המרוכזת ישבנו עד שמונה בלילה.

<טמיר כהן: סוכות, פסח וכולי.

ניסן סלומינסקי: הלאה.

<שגית אפיק: הדיון בוועדה יתקיים עד 14 ימים ממועד קבלת השאלות.

<שגית אפיק: כל ההליך הזה נועד כדי לתת לוחות זמנים סבירים, גם לחברי הוועדה, לשאול את השאלות, לקבל את התשובות – הכול לפני ההצבעה.

<שגית אפיק: במצב שבו לא הוגשו שאלות במשך 14 ימים, יושב-ראש הוועדה רשאי להביא את הרשימה להצבעה כמקשה אחת, ואז ההצבעה תיקבע שוב בסדר-היום מבעוד מועד והרשימה תפורסם באתר.

<שגית אפיק: אם חבר ועדת הכספים ביקש דיון ספציפי ביחס לעמותה מסוימת – כי לא מצאו חן בעיניו התשובות, הוא ראה שיש בעיה לגבי אותה עמותה – העמותה הזאת נשלפת מתוך הרשימה ומקיימים לגביה דיון נפרד, שבו ינכח גם ארז, המחלקה שלו, והם ייתנו את המענה המפורט לחברי הוועדה.

<שגית אפיק: הנוהל הזה הוא לשנה – שנה שבה גם הוועדה וגם רשות המסים בוחנים מה הדבר הנכון ביותר להתקדם בו – ובתום השנה הזאת ארז יגיע לכאן עם דיווח סטטיסטי על כל העמותות שהוא אישר ועל כל העמותות שהוא סירב להן, שזה חידוש, כי עד היום ועדת הכספים - - -

יעקב ליצמן: ארז הוא מאוד מכובד, שיבוא יותר מפעם בשנה.

<ארז אורעד: תודה רבה, אבל אנחנו רוצים לבוא פחות, אנחנו רוצים לייעל את העבודה.

יעקב ליצמן: אין הרבה פקידים שאנחנו אומרים שיבואו כל פעם.

<ארז אורעד: תודה רבה.

<ארז אורעד: אני רואה את זה כמחמאה.

<שגית אפיק: ובמסגרת הדיון הזה הוועדה תוכל לדון גם - - -

יעקב ליצמן: הנה, שר האוצר למשל.

<שגית אפיק: במסגרת הדיון הזה הוועדה תוכל לדון גם בנהלים, בחוזרים, בקריטריונים שלפיהם רשות המסים פועלת.

<שגית אפיק: זה יהיה דיון עומק רציני.

<שגית אפיק: זה הכול.

ניסן סלומינסקי: טוב, ארז, זה מקובל?

<ארז אורעד: מקובל.

יעקב ליצמן: אחרי זה יהיה חוק?

<שגית אפיק: במקביל, אפשר לפעול לקידום חקיקה.

יעקב ליצמן: צריך?

<שגית אפיק: אם הולכים לפי הנוהל הזה, לא חייבים.

<ארז אורעד: הרשימות שאתם מאשרים אותן לאחר 14 יום – אין צורך בנוכחותי, מכיוון שזה עבר את כל התהליך הקודם.

<ארז אורעד: אני רק מדגיש את זה.

ניסן סלומינסקי: אלא אם כן...

<ארז אורעד: אלא אם כן יש עמותות פרטניות שבהן אני באמת אדרש להגיע, ואני אגיע.

ניסן סלומינסקי: רבותיי, מי בעד לאשר את הנוהל לאישור מוסדות ציבור לפי סעיף 46 לפקודת מס הכנסה בוועדת הכספים?

<שגית אפיק: ואת סעיף 61 לחוק מס שבח למיסוי מקרקעין.

ניסן סלומינסקי: כן.

ניסן סלומינסקי: בעיקר את סעיף ב', "עיקרי הנוהל החדש".

ניסן סלומינסקי: מי בעד?

ניסן סלומינסקי: הצבעה בעד אישור הנוהל – פה אחד הנוהל אושר.

ניסן סלומינסקי: אושר פה אחד.

ניסן סלומינסקי: אדוני, תודה רבה.

ניסן סלומינסקי: תמסור לשר שמאחר שהוא עשה את חלקו בזריזות ראויה לציון – באמת אני אומר הפעם – אז גם אנחנו השתדלנו מאוד לעשות את חלקנו בזריזות.

<ארז אורעד: זה גם ראוי לציון.

ניסן סלומינסקי: ומעכשיו אני מקווה שהכול יזרום למישרין, לתפארת עם ישראל ומדינת ישראל.

ניסן סלומינסקי: תודה רבה.